วิชญาณี เปียกลิ่น

วิชญาณี เปียกลิ่น หรือที่รู้จักในนาม แก้ม เดอะสตาร์ หรือ แก้ม วิชญาณี เป็นนักร้อง นักแสดง พิธีกรชาวไทย สังกัดจีเอ็มเอ็ม แกรมมี่ และเป็น "นักร้องเพลงไทยสากลหญิงที่ประชาชนชื่นชอบมากที่สุด" อันดับ 1 ของประเทศ จากผลสำรวจของสวนดุสิตโพลในปี 2561 แก้มได้ชื่อว่าเป็น "ศิลปินหญิงพลังเสียงคุณภาพ" หรือ "ดีวาสาวเสียงทรงพลัง" จากสื่อมวลชนหลายสำนัก และยังได้รับรางวัลหลายประเภท อาทิ เยาวชนดีเด่นแห่งชาติ ลูกกตัญญู นักร้องหญิงยอดนิยม ผู้ขับร้องเพลงดีเด่นด้านภาษาไทย แก้มเข้าวงการบันเทิงจากการเป็นผู้ชนะรายการเดอะสตาร์ ค้นฟ้าคว้าดาว ปี 4 เป็น "เดอะสตาร์หญิงคนแรกของเมืองไทย"

แก้มสามารถร้องเพลงได้หลายแนวและหลายภาษา ทั้งไทย อังกฤษ และเกาหลี และได้รับการกล่าวถึงในด้านเทคนิคการใช้เสียงและการถ่ายทอดอารมณ์เพลง
แก้มเกิดที่จังหวัดพัทลุงในปี 2532 จากนั้นปี 2538 ย้ายไปอยู่จังหวัดภูเก็ต ร่วมกับมารดา คือ ญาดา เปียกลิ่น และน้องสาว คือ ลูกเกต จิณภัค เปียกลิ่น มารดาของแก้มเป็นพยาบาล ณ โรงพยาบาลกรุงเทพภูเก็ต บิดาของแก้มเป็นทนายความ แก้มเริ่มร้องเพลงได้ตั้งแต่อายุ 3 ปี คือ เพลง "ต้องสู้" ของ เจินเจิน บุญสูงเนิน ขณะร้องคาราโอเกะในงานเลี้ยงของโรงพยาบาล แก้มชอบร้องเพลงจากการดูโทรทัศน์ จนสามารถร้องเพลงต่าง ๆ ได้ แม้ยังอ่านเนื้อเพลงไม่ออก

แก้มชนะการประกวดร้องเพลงครั้งแรกขณะเรียนชั้นประถมศึกษาปีที่ 1 ณ โรงเรียนเทศบาลบ้านสามกอง จังหวัดภูเก็ต โดยใช้เพลง "สั่งนาง" ของ มนต์สิทธิ์ คำสร้อย เมื่อแก้มเรียนชั้นประถมศึกษาปีที่ 3 แก้มได้รับเลือกให้เป็นนักร้องประจำวงดนตรี "สามกองซุปเปอร์แดนซ์" โดยมีอาจารย์ไพรัตน์ คำเลี้ยง ฝึกฝนให้ร้องเพลงลูกทุ่งที่ยากกว่าเพลงลูกทุ่งทั่วไป เช่น เพลง "หม้ายขันหมาก" ของพุ่มพวง ดวงจันทร์ ซึ่งเป็นเพลงที่แก้มใช้เดินสายประกวดในวัยเด็ก มารดาของแก้มเป็นผู้พาไปประกวดตามเวทีต่าง ๆ เช่น งานลอยกระทง งานกาชาด งานสงกรานต์ ฯลฯ ซึ่งส่วนใหญ่แก้มได้รับรางวัลชนะเลิศ นอกจากนี้ ยังคอยสั่งสอนให้แก้มให้เป็นคนนอบน้อม รับฟังผู้อื่น มีความรับผิดชอบ และตรงต่อเวลา

แก้มเข้าเรียนชั้นมัธยมศึกษา ณ โรงเรียนสตรีภูเก็ต และเข้าแข่งขันรายการเดอะสตาร์ ค้นฟ้าคว้าดาว ปี 4 ในปี 2551 จนได้รับรางวัลชนะเลิศ เข้าเป็นนักร้องสังกัดเอ็กแซ็กท์ (ปัจจุบัน คือ เดอะ วัน เอ็นเตอร์ไพรส์) ในเครือจีเอ็มเอ็ม แกรมมี่ โดยร้องเพลงไทยสากลเป็นหลัก หลังจบรายการเดอะสตาร์ แก้มผ่านการสอบตรงเข้าศึกษาระดับปริญญาตรี ณ คณะดุริยางคศาสตร์ มหาวิทยาลัยศิลปากร สาขาวิชาดนตรีแจ๊ส (เอก วอยซ์แจ๊ส) และจบการศึกษาในปี 2556 ปัจจุบันแก้มอาศัยอยู่ที่บ้านในจังหวัดกรุงเทพมหานคร ร่วมกับน้องสาว คือ ลูกเกต จิณภัค ส่วนมารดาของแก้มยังอาศัยที่จังหวัดภูเก็ตและเป็นผู้จัดการแผนกเครือข่ายพันธมิตรด้านคลินิก ณ โรงพยาบาลกรุงเทพภูเก็ต

เมื่อเข้าเป็นนักร้องในเครือจีเอ็มเอ็ม แกรมมี่ แก้มออกซิงเกิลแรก "ความผูกพัน (ซื้อความรักไม่ได้)" กลางปี 2551 และออกอัลบั้มแรกชื่อ "GAM" ตุลาคม 2551 มีเพลงโปรโมทแรก คือ "ไม่สวยเลือกได้" เสมือนเป็นตัวแทนผู้หญิงที่มีความมั่นใจว่า แม้ไม่สวย แต่ก็มีสิทธิ์เลือก จากนั้นแก้มร้องเพลงประกอบละครครั้งแรก เพลง "แสงและเงา" ประกอบละครเงาอโศก ซึ่งได้รับรางวัล "เพชรในเพลง" การขับร้องเพลงดีเด่นด้านภาษาไทย จากกรมศิลปากร

แก้มเริ่มงานแสดงในปี 2552 ในละครเวทีเรื่อง ลมหายใจ เดอะมิวสิคัล และแสดงละครโทรทัศน์ครั้งแรกในปี 2553 เรื่อง หัวใจพลอยโจร ต่อมาเริ่มงานพากย์ในบท "เทียน่า" (Tiana) ในภาพยนตร์การ์ตูนเรื่อง มหัศจรรย์มนต์รักเจ้าชายกบ (The Princess and the Frog) ของดิสนีย์

ปี 2554 แก้มร้องเพลง "ไม่เหลืออะไรเลย" ประกอบละครตลาดอารมณ์ ซึ่งได้รับรางวัลเมขลา "เพลงนำละคร เมขลามหานิยมแห่งปี" และพากย์การ์ตูนเรื่องเบิร์ดแลนด์ แดนมหัศจรรย์ ทางช่อง 3 ซึ่งได้รับรางวัลโทรทัศน์ทองคำ "ทีมผู้พากย์การ์ตูนดีเด่น" รวมทั้งปล่อยอัลบั้มที่ 2 ชื่อ "Baby It's You" จากนั้นปี 2555 แก้มแสดงละครเวทีเรื่อง รักจับใจ เดอะโรแมนติกมิวสิคัล ซึ่งเพลง "ของตายที่อยากหายใจ" ที่แก้มร้องได้รับรางวัล "เพชรในเพลง"

ด้วยการดูแลเอาใจใส่และปฏิบัติต่อแม่อย่างดีและสม่ำเสมอ แก้มจึงได้รับประทานรางวัล "ลูกที่มีความกตัญญูกตเวทีอย่างสูงต่อแม่" จากพระเจ้าวรวงศ์เธอ พระองค์เจ้าโสมสวลี พระวรราชาทินัดดามาตุ ในเดือนสิงหาคม 2555

แก้มได้รับงานใหญ่หลายงานในปี 2556 อาทิ พากย์ภาพยนตร์แอนิเมชันยอดเยี่ยมของดิสนีย์ เรื่อง ผจญภัยแดนคำสาปราชินีหิมะ (Frozen) รับบทนำเป็น "ราชินีเอลซ่า" (Elsa) และร้องเพลง "ปล่อยมันไป" ซึ่งเป็นเวอร์ชันภาษาไทยของเพลง "Let It Go" ที่ได้รับรางวัลออสการ์สาขาเพลงนำภาพยนตร์ยอดเยี่ยมด้วย ปลายปี 2556 แก้มได้รับเลือกให้ร้องเพลงในงานสโมสรสันนิบาต เฉลิมพระเกียรติพระบาทสมเด็จพระเจ้าอยู่หัว ณ ทำเนียบรัฐบาล จากนั้นแก้มได้ร้องเพลงประกอบภาพยนตร์ครั้งแรก เพลง "ขวัญของเรียม" ประกอบภาพยนตร์เรื่อง แผลเก่า ในปี 2557

แก้มเป็นพิธีกรรายการโทรทัศน์ครั้งแรกปี 2558 ในรายการ 4 โพดำ จากนั้นปี 2559 เริ่มเป็นกรรมการการแข่งขันร้องเพลง ในรายการ Stage Fighter และเข้าแข่งขันรายการ The Mask Singer หน้ากากนักร้อง ซีซันที่ 3 ในปี 2560

ปี 2561 แก้มมีคอนเสิร์ตเดี่ยวครั้งแรกในรอบ 10 ปีนับตั้งแต่เข้าวงการ คือ "Gam Concert My First Time" ณ รอยัล พารากอน ฮอลล์ ซึ่งได้รับการกล่าวถึงว่าเป็นอีกหนึ่งคอนเสิร์ตที่ดีที่สุดของเมืองไทย นอกจากนี้ ยังได้รับเลือกให้ร้องเพลงในพิธีเปิดการประชุมนานาชาติ ACMECS Summit โดยมีนายกรัฐมนตรีและผู้นำประเทศต่าง ๆ ร่วมเปิดงาน

ผลงานเพลงล่าสุดของแก้ม คือ ซิงเกิล "ไม่มีเธอ ไม่ตาย" ร้องร่วมกับ โต้ง TWOPEE แร็ปเปอร์วงเซาท์ไซด์ ผู้แต่งท่อนแร็ป โดยมีโอม ปัณฑพล ประสารราชกิจ นักร้องนำวงค็อกเทล แต่งคำร้องและทำนอง ปล่อยเมื่อวันที่ 8 มิถุนายน 2561 และขึ้นอันดับหนึ่งชาร์ตไอทูนส์ (iTunes) ประเทศไทยในชั่วข้ามคืน
ในที่นี้ รวบรวมเฉพาะคอนเสิร์ตใหญ่ที่แก้มเป็นศิลปินหลัก ไม่รวมที่เป็นแขกรับเชิญ (guest) หรือคอนเสิร์ตที่จัดขึ้นเป็นการภายในองค์กร

การร้องเพลงในงานสำคัญระดับประเทศที่จัดขึ้นโดยส่วนราชการหรือองค์กรขนาดใหญ่
ในที่นี้ รวบรวมเฉพาะที่แก้มเป็นนักแสดงนำหรือนักแสดงสมทบ ไม่รวมที่เป็นแขกรับเชิญหรือแสดงเป็นตัวเอง (cameo role)